Γουίλφ ΜακΓκίνες

ο Γουίλφρεντ ΜακΓκίνες ή αλλιώς Γουίλφ ΜακΓκίνες (γεννημένος την 25η Οκτωβρίου 1937) είναι ένας Άγγλος πρώην παίκτης και προπονητής ποδοσφαίρου, ο οποίος αγωνίστηκε με τα χρώματα της Μάντσεστερ Γιουνάιτεντ καθώς και δυο φορές με την Εθνικής Αγγλίας στη σύντομη καριέρα του ως ποδοσφαιριστής. Ο ΜακΓκίνες διαδέχθηκε τον Σερ Ματ Μπάσμπι ως προπονητής της Μάντσεστερ Γιουνάιτεντ το 1969. Μετά τη θητεία του στον πάγκο της Μάντσεστερ Γιουνάιτεντ, ο ΜακΓκίνες εργάστηκε για τέσσερα χρόνια στην Ελλάδα, οδηγώντας την Παναχαϊκή στην πρώτη της εμφάνιση σε ευρωπαϊκή διοργάνωση, το Κύπελλο ΟΥΕΦΑ 1973-1974. Ο γιος του Μακ Γκίνες, ο Πωλ, διετέλεσε μάνατζερ της ομάδας κάτω των 18 της Μάντσεστερ Γιουνάιτεντ καθώς και βοηθός διευθυντής της ακαδημίας νέων για παιδιά ηλικίας 17 έως 21 ετών.

 Ως παίκτης, ο ΜακΓκίνες διετέλεσε αρχηγός του Μάντσεστερ, του Λανκασάιρ αλλά και της Αγγλίας σε επίπεδο μαθητικού ποδοσφαίρου, και υπέγραψε στη Μάντσεστερ Γιουνάιτεντ τον Ιανουάριο του 1953. Πραγματοποίησε το ντεμπούτο του στην πρώτη ομάδα εναντίον της Γουλφς στις 8 Οκτωβρίου 1955, προτού καν συμπληρώσει τα 18 χρόνια του. Θεωρείται μέλος της θρυλικής φουρνιάς των Μπέμπηδων του Μπάσμπι. Αν και υπήρχε μεγάλος ανταγωνισμός για μια θέση στη βασική ενδεκάδα, ο ΜακΓκίνες αγωνίστηκε συνολικά σε 81 επίσημους αγώνες και βοήθησε τη Γιουνάιτεντ να κερδίσει το πρωτάθλημα της σεζόν 1956–57. Ήταν ακόμη παίκτης της Γιουνάιτεντ την εποχή της αεροπορικής καταστροφής του Μονάχου το 1958, αλλά ένας τραυματισμός τον κράτησε εκτός αποστολής της ομάδας, κι έτσι δεν βρισκόταν στο μοιραίο αεροπλάνο που συνετρίβη. Ως παίκτης, ο Γουίλφ κέρδισε τον θαυμασμό του μακροχρόνιου φίλου του, Μπόμπι Τσάρλτον όταν χρειάστηκε να αντικαταστήσει στη βασική εντεκάδα της νέας Γιουνάτεντ, τον συμπαίκτη του, Ντάνκαν Έντουαρντς, που έχασε τη ζωή του στο αεροπορικού ατυχήματος του Μονάχου. Τον Δεκέμβριο του 1959, έσπασε το πόδι κατά τη διάρκεια ενός αγώνα μεταξύ αναπληρωματικών παικτών και τερμάτισε πρόωρα την καριέρα του, σε ηλικία μόλις 22 ετών, κι αφού είχε προλάβει να πραγματοποιήσει ήδη δύο εμφανίσεις με τα χρώματα της Εθνικής Αγγλίας. Ο ΜακΓκίνες συνέχισε στη Μάντσεστερ Γιουνάιτεντ μετά το τέλος της καριέρας του, ασχολούμενος έντονα με την προπονητική, και το 1964, αντικατέστησε τον Τζίμι Μέρφι ως προπονητής της ομάδας των Νέων (κάτω των 18 ετών), καθώς ο Μέρφι άφησε αυτό το πόστο μετά την κατάκτηση του 6ου τίτλου στην κατηγορία των Νέων. Το 1969, ο ΜακΓκίνες προήχθη σε προπονητής της πρώτης ομάδας, αφού ο Ματ Μπάσμπι αποσύρθηκε ως προπονητής στο τέλος της σεζόν 1968-69. Διορίστηκε ως διάδοχος του Μπάσμπι τον Ιούνιο του 1969 σε ηλικία 31 ετών, σε μια εποχή που η ομάδα της Μάντσεστερ Γιουνάιτεντ βρισκόταν σε μεταβατικό στάδιο και ο Μπάσμπι είχε μετακομίσει στο πόστο του γενικού διευθυντή του ποδοσφαιρικού τμήματος. Η θητεία του ΜακΓκίνες ως πρώτου προπονητής της Μάντσεστερ Γιουνάιτεντ δεν ήταν τόσο επιτυχημένη όσο θα ήλπιζε. Η ομάδα τερμάτισε όγδοη τη μοναδική, ολόκληρη σεζόν που διετέλεσε προπονητής της, ο Μακ Γκίνες (1969-70). Ο ΜακΓκίνες απολύθηκε τελικά την επόμενη σεζόν, τον Δεκέμβριο του 1970 και ο Μπάσμπι επέστρεψε για λίγο, αλλά η ομάδα τερμάτισε τελικά όγδοη εκείνη τη σεζόν. Παρά ταύτα, ο ΜακΓκίνες, ο νεώτερος πρώτος προπονητής που ανέλαβε μέχρι τότε την ομάδα, κατόρθωσε κι οδήγησε τη Γιουνάιτεντ σε τρεις ημιτελικούς κυπέλλου κατά τη διάρκεια της θητείας του, έναν για τον θεσμό του Κυπέλλου Αγγλίας και δύο για τον θεσμό του Λιγκ Καπ. Ο ΜακΓκίνες απολύθηκε στις 29 Δεκέμβριο του 1970, μετά από μια δραματική ισοπαλία 4-4 με αντίπαλο την Ντέρμπι Κάουντι, σε εκτός έδρας αγώνα πρωταθλήματος. Επέστρεψε στο παλιό του πόστο, ως βοηθός προπονητή, προτού φύγει από τον σύλλογο στο τέλος της σεζόν για να αναλάβει ως πρώτος προπονητής στον Άρη Θεσσαλονίκης με ένα χρυσοφόρο συμβόλαιο 11.000 λιρών ετησίως, ήτοι τρεις φορές περισσότερα από όσα έπαιρνε ως τεχνικός της Μάντσεστερ Γιουνάιτεντ. Με τον ΜακΓκίνες στον πάγκο, ο Άρης τερμάτισε τέταρτος τη σεζόν 1971–72 έχοντας σπάσει μια σειρά από ρεκόρ. Πιο συγκεκριμένα πέτυχε ένα αήττητο σερί οκτώ αγώνων από την έναρξη του πρωταθλήματος έως και την 8η αγωνιστική, με 5 νίκες και 3 ισοπαλίες. Συγκέντρωσε συνολικά 81 βαθμούς με τελικό απολογισμό 18 νίκες, 11 ισοπαλίες και 5 ήττες. Όμως η δεύτερη σεζόν, 1972–73, υπήρξε κακή και η ομάδα κατετάγη τελικά ένατη αν και ισοβάθμισε με τρεις ομάδες στην έκτη θέση. Η αλλαγή σκυτάλης στη διοίκηση του Άρη κι ο ερχομός του Νίκου Καμπάνη στην προεδρία του συλλόγου έφερε και το τέλος της συνεργασίας με τον ΜακΓκίνες, καθώς ο νέος πρόεδρος ήθελε να φέρει έναν δικό του προπονητή. Το καλοκαίρι του 1973 ανέλαβε την Παναχαϊκή, τερματίζοντας στην 6η θέση την πρώτη του χρονιά, ενώ προκρίθηκε στον δεύτερο γύρο του Κυπέλλου ΟΥΕΦΑ κατά την πρώτη ευρωπαϊκή συμμετοχή της ομάδας στην ιστορία της. Τον Ιανουάριο του 1975, ο ΜακΓκίνες προσλήφθηκε από το Γιορκ Σίτι, διαδεχόμενος τον Τομ Τζόνστον. Η Γιορκ Σίτι κατέγραψε δύο διαδοχικούς υποβιβασμούς και στις 20 Οκτωβρίου του 1977, ο Μακ Γκίνες απολύθηκε. Αργότερα εργάστηκε ως βοηθός μάνατζερ και στη συνέχεια ως υπηρεσιακός προπονητής στη Χαλ και ήταν στο προπονητικό επιτελείο στη Μπέρι για 10 χρόνια, αναλαμβάνοντας ως κι ως υπηρεσιακός προπονητής πριν από την πρόσληψη του Σαμ Έλις το 1989. Μάντσεστερ Γιουνάιτεντ Φούτμπολ Λιγκ Φερστ Ντιβίζιον: 1955–56, 1956–57 Κομιούνιτι Σιλντ: 1956, 1957